Opossum ġurdien sufi ta' żaqqu bajda

Category:Didelphimorphia

L-Opossum ġurdien sufi ta' żaqqu bajda magħruf xjentifikament bħala Micoureus constantiae, huwa wieħed minn 6 speċijiet ta' opossumi ġrieden sufin tal-ġeneru Micoureus. Dan huwa mammiferu marsupjal, membru tat-tribù Monodelphini, fis-sottofamilja Didelphinae, fil-familja Didelphidae (didelfidi), tal-ordni Didelphimorphia (didelfimorfji), nattiv tal-kontinenti Amerikani u mifrux fil-kontinent tal-Amerika ta' isfel. 

L-Opossum ġurdien sufi ta' żaqqu bajda, huwa didelfimorfju ta' abitudni kemm arborja jew siġrijja (jgħix fis-siġar), kif ukoll terrestri (jgħix mal-art) u l-quċċata tal-attività tiegħu tkun matul il-lejl (notturna). Dan huwa speċi ta' opossum li ġeneralment jippreferi jgħix f' abitat ta' foresti kemm subtropikali u tropikali umdi, kif ukoll f'dawk subtropikali u tropikali xotti.   

Dieta
Micoureus constantiae huwa mammiferu marsupjal b' dieta omnivora. Din tikkonsisti prinċipalment minn frott, żrieragħ u varjeta ta' insetti, għalkemm annimali invertebrati u vertebrati żgħar oħrajn bħal rettili, amfibjani u mammiferi gerriema jintieklu kull meta tinqala l-okkażżjoni.  

Distribuzzjoni
L-Opossum ġurdien sufi ta' żaqqu bajda għandu distribuzzjoni vasta ma' bosta pajjiżi fl-Amerika ċentrali u fil-kontinent ta' l-Amerika ta' isfel u jinsab mifrux fl-Arġentina, Brażil u l-Kolombja.

Klassifikazzjoni

Ordni Didelphimorphia
Superfamilja Didelphoidea
Familja Didelphidae
Sottofamilja Didelphinae
Tribù Monodelphini
Ġeneru Micoureus
Opossum ġurdien sufi ta' żaqqu bajda, Micoureus constantiae

Referenzi
Gardner, Alfred (November 16, 2005). Wilson, D. E., and Reeder, D. M. (eds) Mammal Species of the World, 3rd edition, Johns Hopkins University Press, 3-18. ISBN 0-801-88221-4 
The Paleobiology Database.
Tassonomija tal-Mammiferi.

Ħoloq/Linkijiet Esterni
New World Marsupial Specialist Group 1996.Micoureus cinstantiae In: IUCN 2006. 2006 IUCN Red List of Threatened Species. Downloaded on 19 January 2007.
Infonatura, sit b' informazjoni dwar il-fawna tal-kontinent ta' l-Amerika ta' isfel inkluż il-marsupjal Micoureus constantinae.